Maasta poistaminen jouduttiin keskeyttämään – vastaan harannut mies yritti potkia, purra ja vääntää poliiseja käsistä

Poliisin mukaan kukaan ei loukkaantunut välikohtauksessa.

Keski-ikäisen miehen maasta poistaminen jouduttiin keskeyttämään keskiviikkoaamuna, kertoo Itä-Uudenmaan poliisi.

Mies alkoi potkia poliisiauton kuljetustilassa, kun partio oli kuljettamassa häntä ennen seitsemää Helsinki-Vantaan lentoasemalle.

– Kun häntä oltiin siirtämässä kuljetusotteessa lennolle, hän aloitti voimakkaan vastaan haraamisen ja rimpuilun, tiedotteessa todetaan.

Mies rikkoi riuhtomalla bodycuff-sidontavälineen ja yritti potkia, purra ja vääntää poliiseja käsistä. Välikohtauksesta ei aiheutunut henkilövahinkoja.

Mies oli esittänyt uhkauksia jo etukäteen. Poliisin mukaan maasta poistaminen toteutetaan myöhemmin.